Amasomero okuva mu bitundu bya Uganda eby’enjawulo gagenda kukontana mu kumanya n’okugezesebwa mu mpisa ezigobererwa mu mizannyo gya Olympics. Guno gugenda kubeera mulundi gwa mukaaga ng’empaka zino zitegekebwa. Empaka ez’omulundi guno zigenda kubeera Kabojja International School e Buziga, era nga zigenda kwetabwamu amasomero amakumi abiri mu ataano agagenda okuvuganya mu nsonga ezeekuusa ku by’emizannyo gya Olympics. Ssaabawandiisi w’ekibiina ekivunaanyizibwa ku by’ennono n’ebyenjigiriza mu Uganda Olympic Committee, Isma Iga agamba nti, “Empaka zino zibeera n’ekigendererwa ky’okubunyisa ebikwatagana ku mizannyo gya Olympics mu baana, n’okukubaganya ebirowoozo ku nsonga ezikwatagana n’ebyemizannyo mu ggwanga ensangi zino.” Olukuŋŋaana luno lwabadde ku kitebe ky’ekibiina ekiddukanya emizannyo gya Olympics mu Uganda ekya Uganda Olympic Committee e Lugogo bwe baabadde basisinkanye abasomesa okuva mu masomero gano.